Diari Oficial de la Generalitat Valenciana


Sumari del DOGV 5023, del 08-06-2005 (2005/5769)

Informació pública de les bases de la convocatòria per a la provisió d'una plaça d'enginyer tècnic industrial.
--------------------------------------------------------------------------------------------------------------

### Dades del document

Número de DOGV
:   5023

Data del DOGV
:   08-06-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/5769


Data del document
:   31-03-2005

Organisme emissor
:   Ajuntament de Gandia

Tipus de document
:   Convocatòria

Descriptors 

:   * Gandia
    * concurs administratiu
    * administració local
    * enginyer

Informació pública de les bases de la convocatòria per a la provisió d'una plaça d'enginyer tècnic industrial. [2005/A5769]
  
Conformement amb l'acord de la Junta de Govern Local de l'Ajuntament de Gandia, en sessió celebrada el dia 17 de gener de 2005, sobre aprovació de bases per al proveïment d'una plaça d'enginyer tècnic industrial, per Resolució de l'Alcaldia Presidència de 29 de març de 2005, s'ha resolt procedir a la convocatòria del procés selectiu per al proveïment d'una plaça d'enginyer tècnic industrial. Així mateix, es resol publicar la convocatòria i les referides bases en el Butlletí Oficial de la Província de València i en el Diari Oficial de la Generalitat Valenciana, i extracte de la convocatòria en el Boletín Oficial del Estado.
  
El termini de presentació de sol·licituds és de 20 dies naturals comptadors des de l'endemà de la publicació de l'extracte de la present convocatòria en el Boletín Oficial del Estado.
  
Bases per al proveïment en propietat d'una plaça d'enginyer tècnic industrial vacant en la plantilla de funcionaris de carrera de l'Ajuntament de Gandia
  
Primera. Objecte de la convocatòria
  
L'objecte de la present convocatòria és el proveïment, en propietat, d'una plaça d'enginyer tècnic industrial, vacant en la plantilla de funcionaris de carrera de l'Ajuntament de Gandia. El sistema selectiu serà l'oposició lliure.
  
La dita plaça està enquadrada en l'escala d'administració especial, subescala tècnica, classe de tècnics mitjans, grup B, dotat amb el sou corresponent als funcionaris d'aquest grup, pagues extraordinàries, triennis i la resta d'emoluments que corresponen a la dita subescala, d'acord amb la legislació vigent.
  
L'horari que haurà de realitzar l'aspirant seleccionat serà el legalment establit per aquest Ajuntament i s'ajustarà a les necessitats del servei.
  
Segona. Normativa aplicable
  
El procés selectiu s'ajustarà al que disposen les presents bases i en allò no previst en elles, a la Llei 30/1984, de 2 d'agost, Llei 7/1985, de 2 d'abril, Reial Decret Legislatiu 781/1986, de 18 d'abril, Decret Legislatiu de 24 d'octubre de 1995, del Consell de la Generalitat Valenciana, i la seua modificació aprovada per la Llei 8/1995, de 29 de desembre, de la Generalitat Valenciana, Decret 33/1999, de 9 de març, del Consell de la Generalitat Valenciana, Reial Decret 896/1991, de 7 de juny, Reial Decret 364/1995, de 10 de març, i la resta de les disposicions legals i reglamentàries aplicables.
  
Tercera. Requisits dels aspirants
  
Les persones que desitgen prendre part en aquestes proves selectives hauran de reunir els requisits següents:
  
- Tindre la nacionalitat espanyola o, en el cas d'estrangers, aquells que determina la Llei 17/1993, de 23 de desembre, i els incorporats després de la modificació efectuada per la Llei 55/1999, de 29 de desembre, de Mesures Fiscals, Administratives i d'Ordre Social (cònjuges dels espanyols i dels nacionals d'altres estats membres de la Unió Europea, sempre que no estiguen separats de dret, així com als seus descendents i els del seu cònjuge, sempre que no estiguen separats de dret, menors de 21 anys o majors de la dita edat, que visquen a expenses seues). Igualment, s'estendrà a les persones incloses en l'àmbit d'aplicació dels tractats internacionals celebrats per la Unió Europea i ratificats per Espanya en els quals s'aplique la lliure circulació de treballadors.
  
En el cas que l'aspirant siga estranger, nacional d'algun dels estats no membres de la Unió Europea, es tindrà en compte la consideració següent:
  
D'acord amb el que disposen els articles 177 i concordants del Reial Decret Legislatiu 781/1986, de 18 d'abril, en relació amb la Llei 7/1985, de 2 d'abril, la Llei Orgànica 7/1985, d'1 de juny, el Reial Decret 1.099/1986, de 29 de maig, el Reial Decret 1.119/1986, de 19 de maig, i el Reial Decret 155/1996, de 2 de febrer, en el cas que un aspirant siga estranger, nacional d'algun dels estats que no són membres de la Unió Europea, on s'ha fet efectiva la lliure circulació de treballadors, el nomenament que se celebre estarà condicionat, en la seua formalització i continuïtat, a l'obtenció i la renovació del permís de treball i la resta d'autoritzacions.
  
- Tindre complits díhuit anys d'edat.
  
- Estar en possessió del títol d'Enginyer Tècnic Industrial. S'acreditarà per mitjà del títol expedit per l'autoritat acadèmica competent, la qual certificarà, a més, sobre les equivalències.
  
- No patir malaltia ni estar afecte per limitació física o psíquica incompatible amb l'exercici de les funcions o que els impossibilite.
  
- No haver sigut separat, per mitjà d'expedient disciplinari, del servei de cap administració pública, ni trobar-se inhabilitat per a l'exercici de les funcions públiques.
  
Quarta. Sol·licituds
  
Les persones que desitgen participar en les proves selectives hauran de sol·licitar-ho per mitjà d'instància que es dirigirà a la Presidència de la corporació i que es presentarà en el Registre General, durant el termini de 20 dies naturals comptats a partir de l'endemà de la publicació de l'extracte de la convocatòria en el Boletín Oficial del Estado. Les instàncies podran presentar-se, igualment, en la forma que determina l'art. 38.4 de la Llei de Règim Jurídic de les Administracions Públiques i del Procediment Administratiu Comú. El model d'instància per a prendre part en les proves selectives serà facilitat gratuïtament per l'Ajuntament (Oficina d'Informació i en la web www.gandia.org).
  
Per a ser admesos i prendre part en les proves selectives, a més de les circumstàncies personals, els sol·licitants hauran de manifestar en les instàncies que reunixen tots i cada un dels requisits exigits, referits sempre a la data d'expiració del termini assenyalat per a la presentació d'instàncies, i que es comprometen a prestar el jurament o la promesa preceptius. Aquestes condicions s'hauran de mantindre al llarg de tot el procés selectiu, durant el qual, en qualsevol moment, els aspirants podran ser requerits per a efectuar les comprovacions oportunes.
  
Cinquena. Admissió d'aspirants
  
Expirat el termini d'admissió d'instàncies, per resolució de l'Alcaldia s'aprovaran les llistes provisionals d'aspirants admesos i exclosos. Les relacions provisionals d'aspirants admesos i exclosos únicament seran publicades al tauler d'anuncis de la casa consistorial, es publicarà en el Butlletí Oficial de la Província de València la relació provisional d'aspirants exclosos i ressenya de l'anunci de la relació provisional d'aspirants admesos inserida al tauler d'anunci de la casa consistorial.
  
Contra la resolució per la qual s'aproven les relacions provisionals d'aspirants admesos i exclosos, es podrà presentar reclamació en el termini de deu dies hàbils. Les reclamacions, si n'hi haguera, seran acceptades o rebutjades en la resolució que aprove les llistes definitives, que es faran públiques, en extracte, de la mateixa manera.
  
En el supòsit que no s'hi presentara cap reclamació, les llistes provisionals esdevindran automàticament definitives i es farà constar en la resolució de l'Alcaldia.
  
Els errors de fet podran esmenar-se en qualsevol moment, d'ofici o a petició de l'interessat.
  
En tot cas, amb l'objecte d'evitar errors i, en el supòsit que se'n produïren, possibilitar l'esmena en temps i forma, els aspirants comprovaran, fefaentment, no sols que no figuren en la relació d'exclosos, sinó, a més, que els seus noms consten en la d'admesos.
  
Si, en qualsevol moment del procés selectiu, arribara a coneixement del tribunal que algun dels aspirants no posseïx la totalitat dels requisits exigits en aquestes bases, amb audiència prèvia a l'interessat, es proposarà la seua exclusió a l'alcalde president de l'Ajuntament, indicant les inexactituds o falsedats formulades per l'aspirant en la sol·licitud d'admissió a les proves selectives, i als efectes procedents.
  
Sisena. Tribunal qualificador
  
El tribunal qualificador que jutjarà el procés selectiu estarà compost de la manera següent:
  
President: el de la corporació o membre d'aquesta en qui delegue.
  
Secretari: el de la corporació o funcionari en qui delegue.
  
Vocals:
  
- Un representant de la Generalitat Valenciana.
  
- Tres tècnics o experts designats pel president de la corporació.
  
- Tres representants del personal funcionari de la corporació, proposats per la Junta de Personal de l'Ajuntament de Gandia.
  
Podran assistir a les sessions del tribunal, encara que sense formar part d'aquest, un membre corporatiu representant de cada grup polític municipal, que actuaran, amb veu i sense vot.
  
La designació dels membres del tribunal inclourà la dels suplents respectius i es farà pública únicament en el Butlletí Oficial de la Província, així com al tauler d'anuncis de la corporació.
  
La composició del tribunal serà predominantment tècnica i els vocals hauran de posseir nivell de titulació o especialització igual o superior a l'exigit per a l'accés a la plaça convocada.
  
L'Ajuntament sol·licitarà dels òrgans corresponents la designació dels representants respectius, que haurà d'efectuar-se en el termini dels vint dies següents al de la recepció de la sol·licitud.
  
El tribunal podrà disposar la incorporació als seus treballs, per a alguna o algunes proves, d'assessors, els quals es limitaran a l'exercici de la seua especialitat tècnica, sobre la base de la qual col·laboraran amb el tribunal. Quan concórrega en els membres del tribunal alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervindre i notificaran aquesta circumstància a l'Alcaldia Presidència; així mateix, els aspirants podran recusar-los en la forma prevista en l'article 29 de l'esmentada llei.
  
El tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut ordre en aquestes en tot allò no previst en aquestes bases, i per a la seua adequada interpretació.
  
Tots els membres del tribunal tindran veu i vot, inclòs el secretari, que actuarà, també, com a vocal.
  
En cada sessió del tribunal podran participar els membres titulars presents en el moment de la seua constitució i, si estan absents, els suplents, sense que puguen substituir-se entre si en la mateixa sessió.
  
Si, constituït el tribunal i iniciada la sessió, s'absenta el President, aquest designarà, d'entre els vocals concurrents, el que el substituirà durant l'absència.
  
A efectes d'assistència, el tribunal que actue en aquestes proves tindrà la categoria segona prevista en l'article 30 del Reial Decret 462/2002, de 24 de maig.
  
Setena. Calendari de les proves
  
La data, l'hora i el lloc de començament de les proves selectives s'anunciarà únicament en el Butlletí Oficial de la Província de València.
  
Una vegada iniciades les proves selectives, no serà obligatòria la publicació dels anuncis successius de la resta d'exercicis i incidències en el Butlletí Oficial de la Província. Aquests anuncis hauran de fer-se públics pel tribunal al local on s'hagen realitzat les proves anteriors i al tauler d'anuncis de l'Ajuntament, amb una anticipació de dotze hores, si es tracta del mateix exercici, o de quaranta-huit hores, si es tracta d'un nou.
  
L'ordre d'actuació dels aspirants en aquells exercicis que no puguen realitzar-se conjuntament serà el determinat, prèviament, per la Generalitat Valenciana per a la selecció del seu personal, segons l'últim sorteig realitzat a què es referix l'article 10.3 del Decret 33/1999, de 9 de març, del Consell de la Generalitat Valenciana.
  
Els aspirants seran convocats en crida única, excepte casos de força major degudament justificats i considerats lliurement pel tribunal. La no-presentació d'un aspirant, en el moment de ser cridat a qualsevol dels exercicis obligatoris, determinarà, automàticament, el decaïment del seu dret a participar en el mateix exercici i en els successius, per la qual cosa quedarà exclòs del procés selectiu.
  
El tribunal podrà requerir, en qualsevol moment, que cada un dels aspirants acredite la seua identitat, per la qual cosa hauran d'anar proveïts del document nacional d'identitat.
  
Entre la terminació d'un exercici i el començament del següent haurà de transcórrer un termini mínim de setanta-dues hores i màxim de quaranta-cinc dies naturals.
  
Huitena. Desenvolupament de les proves selectives
  
Els exercicis de l'oposició seran els següents:
  
Primer. De coneixement del temari. Obligatori i eliminatori
  
De coneixement del temari. Consistirà en el desenvolupament, per escrit, durant un temps de quatre hores, de cinc temes extrets a l'atzar del temari annex, immediatament abans de la realització de l'exercici (un per cada un dels cinc grups en què es troben dividits). Una vegada conclosa la prova, els exercicis seran introduïts en sobre tancat i quedaran sota la custòdia del tribunal Qualificador, el qual cridarà individualment els opositors per a la lectura pública dels temes que hagen desenvolupat.
  
Segon. De coneixement del valencià. Obligatori i no eliminatori.
  
Consistirà a traduir, per escrit, dos textos proposats pel tribunal, un del castellà al valencià i un altre del valencià al castellà. La duració d'aquest exercici serà de trenta minuts.
  
Tercer. De caràcter pràctic. Obligatori i eliminatori.
  
Consistirà a resoldre per escrit, en un temps màxim de quatre hores, dos supòsits pràctics referits a les matèries compreses en els grups II a V del programa annex, que seran fixats pel tribunal, immediatament abans de celebrar-se l'exercici. Durant el desenvolupament d'aquesta prova, els aspirants podran fer ús de textos legals amb què acudisquen proveïts.
  
Novena. Qualificació i valoració dels exercicis
  
El primer exercici serà qualificat de 0 a 10 punts i caldrà obtindre un mínim de 5 punts per superar-lo. En aquest exercici es valoraran els coneixements sobre el tema exposat, la capacitat de síntesi i la claredat en l'exposició.
  
El segon exercici serà qualificat de 0 a 5 punts. En aquest exercici es valorarà el nivell del coneixement del valencià que posseïsca l'aspirant. La no-superació d'aquest exercici no impedirà la participació en la llista per a la determinació de la relació d'aprovats.
  
El tercer exercici serà qualificat de 0 a 10 punts i caldrà obtindre un mínim de 5 punts per superar-lo. En aquest exercici es valorarà la capacitat de raciocini, la sistemàtica en el plantejament, la formulació de conclusions, i el coneixement i l'adequada interpretació de la normativa aplicable.
  
El tribunal determinarà la qualificació de cada exercici per la suma de les qualificacions dels membres assistents d'aquest, dividit pel seu nombre. No obstant això, per a declarar que els aspirants han superat, o no, els exercicis eliminatoris, el tribunal actuarà d'acord amb el que preveu l'article 26.4 de la Llei 30/1992, de 26 de novembre.
  
Acabades les qualificacions de cada exercici, el mateix dia en què s'adopten els acords corresponents, s'exposaran al tauler d'anuncis i en la resta de llocs que indiquen les lleis.
  
D'acord amb el que preveu l'article 4.5 del Decret 33/1999, del Consell de la Generalitat Valenciana, la relació d'aspirants que han superat les proves es formarà amb els qui, havent realitzat tots els exercicis obligatoris, hagen superat els que tingueren caràcter eliminatori, sumant per a cada un d'ells les puntuacions obtingudes en tots els exercicis. La dita relació donarà començament amb l'aspirant que haja obtingut, d'aquesta manera, la puntuació total més alta, i finalitzarà, si és el cas, quan el nombre d'inclosos en ella coincidisca amb el nombre de llocs convocats. Si el nombre d'aspirants allistats d'aquesta manera fóra inferior al de places convocades, les no cobertes es declararan desertes. El tribunal no podrà declarar aprovats més aspirants que el total de places que s'hagen de cobrir en la convocatòria (total 1).
  
El tribunal elevarà a l'Alcaldia proposta de nomenament, com a funcionari en pràctiques, a favor de l'aspirant aprovat. Així mateix, es faculta el tribunal per a proposar a l'Ajuntament la constitució d'una borsa per a possibles interinatges, integrada pels qui, no havent sigut declarats aprovats, en opinió del tribunal, hagen demostrat la seua qualificació durant el procés selectiu.
  
Deu. Presentació de documents
  
L'aspirant proposat presentarà, al Servei de Recursos Humans de l'Ajuntament, durant el termini de vint dies naturals, comptats a partir de la publicació de la llista d'aprovats, els documents que acrediten que reunixen les condicions per a prendre part en l'oposició, i que són:
  
1. Certificat de naixement, expedit pel registre civil corresponent o fotocòpia del document nacional d'identitat, o passaport, que es presentarà, junt amb l'original, per a la seua compulsa.
  
2. Còpia autenticada o fotocòpia, que haurà d'acompanyar-se de l'original, per a la seua compulsa, del títol exigit.
  
3. Certificat del Registre Central de Penats i Rebels, referit a la data de terminació de les proves selectives.
  
4. Declaració jurada de no trobar-se sotmés en causa d'incapacitat.
  
5. Declaració dels serveis mèdics municipals que acredite que no patix malaltia o defecte físic que impossibilite el normal exercici de la funció.
  
6. Declaració jurada de no haver sigut separat, per mitjà d'expedient disciplinari, del servei de qualsevol de les administracions públiques, ni trobar-se inhabilitat per a l'exercici de funcions públiques.
  
7. Declaració de l'interessat de no exercir cap lloc o activitat en el sector públic delimitat per l'article primer de la Llei 53/1984, indicant, així mateix, que no realitza activitat privada incompatible o subjecta a reconeixement d'incompatibilitat.
  
Davant de la impossibilitat, degudament justificada, de presentar els documents expressats, podrà acreditar-se que es reunixen les condicions exigides en la convocatòria, per mitjà de qualsevol mitjà de prova admissible en dret.
  
Els qui, durant el termini fixat i tret de casos de força major, degudament acreditats, no presentaren la documentació, o de l'examen d'aquesta es deduïra que no tenen tots o alguns dels requisits assenyalats, no podran ser nomenats funcionaris de carrera i quedaran anul·lades totes les actuacions, sense perjudici de la responsabilitat en què hagueren incorregut per falsedat.
  
La persona nomenada, prèvia la formulació del jurament o promesa a què es referix l'article 32.c del Text Refós de la Llei de la Funció Pública Valenciana, haurà de prendre possessió, com a funcionari en pràctiques, en el termini de vint dies, comptats a partir de l'endemà en què li siga notificat el nomenament. Si no pren possessió durant el termini indicat, sense causa justificada, s'entendrà que renuncia als seus drets sobre la plaça i no obtindrà la condició de funcionari.
  
L'aspirant proposat serà nomenat per l'Alcaldia funcionari en pràctica, durant un període de tres mesos. Al final del període, es farà una valoració exhaustiva de l'aptitud dels aspirants per part d'una comissió composta per l'alcalde, el cap del Servei de Recursos Humans, el cap del servei respectiu i el regidor delegat de Recursos Humans. Realitzat l'informe per la comissió respectiva, l'alcalde procedirà al nomenament definitiu, com a funcionari de carrera, si és considerat apte per la dita comissió. En el cas que no siga considerat apte, l'alcalde dictarà una resolució motivada, en la qual posarà de manifest que l'aspirant no ha superat el període de pràctiques i que, per tant, es declara no procedent el seu nomenament com a funcionari de carrera. En aquest últim cas, serà preceptiu l'informe previ desfavorable al nomenament del tribunal, que es constituirà a aquest efecte i que podrà practicar les proves que considere necessàries per a poder fonamentar suficientment el seu informe.
  
Els declarats no aptes quedaran eliminats i no seran nomenats funcionaris de carrera.
  
Des del moment de la presa de possessió, els aspirants que resulten nomenats per a ocupar les places quedaran sotmesos al règim d'incompatibilitats previstes en la legislació vigent.
  
Onze. Incidències
  
El tribunal queda autoritzat per a resoldre els dubtes que es presenten i adoptar els acords necessaris per al bon ordre del procés selectiu, en tot allò no previst en aquestes bases.
  
Dotze. Recursos
  
Contra la present convocatòria, les seues bases i tots els actes administratius que siguen dictats en el seu desenvolupament i que posen fi a la via administrativa cabrà el recurs potestatiu de reposició, en el termini d'un mes des de la publicació de la present convocatòria en el Butlletí Oficial de la Província, sense perjudici de la seua impugnació directa davant de la jurisdicció contenciosa administrativa, en el termini de dos mesos, comptats a partir de l'endemà de la referida publicació, d'acord amb la Llei 30/1992, de 26 de novembre, en la redacció donada per la Llei 4/1999, de 13 de gener.
  
Contra els actes del tribunal qualificador, d'acord amb el que preveu l'article 114 de la Llei 30/92, de 26 de novembre, en la redacció donada per la Llei 4/99, de 13 de gener, es podrà interposar el recurs d'alçada. Tal recurs s'interposarà davant d'aquest tribunal o davant de l'Alcaldia Presidència, en el termini d'un mes, si l'acte fóra exprés, i de tres mesos, si no ho fóra.
  
Tretze. Publicació
  
Les presents bases de la convocatòria per al proveïment de places vacants es publicaran en el Butlletí Oficial de la Província de València i en el Diari Oficial de la Generalitat Valenciana, i el seu extracte en el Boletín Oficial del Estado.
  
ANNEX
  
Temari
  
Grup I
  
Tema 1. La Constitució espanyola de 1978. Principis generals. Principis rectors de la política social i econòmica. El Tribunal Constitucional. La reforma constitucional. La Corona.
  
Tema 2. Les Corts Generals. Composició, atribucions i funcionament. Elaboració de les lleis. Lleis estatals i autonòmiques. Relacions entre l'ordenament estatal i els ordenaments autonòmics. Els tractats internacionals com a normes de dret intern, especial referència als tractats de la CE.
  
Tema 3. El govern i l'administració. Principis constitucionals de l'administració. Relacions entre el Govern i les Corts Generals. Òrgans de control dependents de les Corts Generals. El Defensor del Poble i el Tribunal de Comptes. El poder judicial.
  
Tema 4. Organització territorial de l'Estat. Esquema general i principis constitucionals. L'administració Local. Les comunitats autònomes. L'Estatut d'Autonomia de la Comunitat Valenciana: aprovació i reforma. Estructura i principis fonamentals. Les competències de la Generalitat Valenciana.
  
Tema 5. La Generalitat Valenciana: les seues institucions. Les Corts: composició, constitució i funcions. El president de la Generalitat: funcions. El Consell: composició, estructura i funcions. Altres institucions: el Síndic de Greuges i el Consell de Cultura. La Sindicatura de Comptes. Organització de l'administració pública de la Generalitat Valenciana.
  
Tema 6. L'administració local en l'Estatut d'Autonomia de la Comunitat Valenciana. L'organització municipal. L'alcalde. Els tinents d'alcalde. El Ple. La Junta de Govern Local. Els òrgans complementaris. El Reglament Orgànic Municipal.
  
Tema 7. Règim jurídic dels béns locals. Els béns de domini públic. Béns patrimonials. El servei públic en l'esfera local: peculiaritats dels distints modes de gestió. Especial consideració de la concessió. Iniciativa pública en l'activitat econòmica: pressupostos, requisits i procediment.
  
Tema 8. El personal al servei de les entitats locals: plantilles, catàlegs i relacions de llocs de treball. Funcionaris de carrera d'administració local. Personal eventual i laboral. Drets i deures dels treballadors municipals. Règim disciplinari; especial referència al personal laboral. Responsabilitat civil i penal del personal al servei de les entitats locals.
  
Tema 9. L'ordenament jurídic administratiu: fonts. La Constitució. Lleis estatals i autonòmiques: classes. Altres disposicions normatives amb força de llei. El reglament: concepte, naturalesa i classes. Límits de la potestat reglamentària. Relacions entre l'ordenament jurídic estatal i els autonòmics. Principi de jerarquia i de competència.
  
Tema 10. El procediment administratiu: concepte. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les fases del procediment administratiu. La revisió dels actes en la via administrativa. L'ús oficial del valencià: la Llei d'Ús i Ensenyament del Valencià, de la Generalitat Valenciana.
  
Tema 11. Els contractes administratius. Concepte i classes. La preparació dels contractes. Formes d'adjudicació. Elements del contracte administratiu. La revisió i preus, i altres alteracions contractuals. Compliment i incompliment dels contractes administratius. La invalidesa dels contractes administratius i la seua resolució.
  
Tema 12. Hisenda pública: principis constitucionals. Recursos econòmics de les entitats locals. classificació d'ingressos locals. El pressupost local.
  
Grup II. Energia solar tèrmica i fotovoltaica
  
Tema 13. L'energia del Sol. Radiació solar. La constant solar. Efecte de l'atmosfera. Irradiació sobre una superfície. Conceptes elementals d'Astronomia. Coordenades solars. Les estacions de l'any.
  
Tema 14. Conversió de l'energia solar. Processos naturals. El clima. Processos tecnològics: conversió útil de l'energia solar. Processos tèrmics directes. Processos directes de conversió elèctrica.
  
Tema 15. Col·lector de placa plana (CPP). Efecte hivernacle. Funcionament dels CPP. Estudis dels elements constitutius d'un col·lector. Cobertes transparents. Absorbidor per fluid caloportador líquid. Aïllament posterior. Carcassa.
  
Tema 16. Estudi energètic del CPP. Fonaments. Balanç energètic. Corba característica d'un CPP: rendiment. Salt tèrmic d'un col·lector.
  
Tema 17. Col·lectors de buit. Introducció. Col·lectors tubulars de buit. Dimensionament i muntatge.
  
Tema 18. Elements del muntatge i subjecció. Estructura suport i ancoratge. Orientació i inclinació dels col·lectors. Determinació d'ombres. Distància mínima entre col·lectors.
  
Tema 19. Fluid caloportador. Aigua natural. Aigua amb addició d'anticongelant. Fluids orgànics. Olis silicones. Protecció contra la congelació i contra l'ebullició.
  
Tema 20. Conducció. Materials emprats i les seues característiques. Pèrdues de càrregues. Càlcul de canonades. Acumuladors. Formes d'acumulació d'energia calorífica. Acumuladors d'aigua calenta sanitària. Dimensionament d'acumuladors de ACS. Criteris.
  
Tema 21. Intercanviadors. Utilitat de l'intercanviador de calor. Tipus d'intercanviadors de calor. Intercanviadors de calor de serpentí. Intercanviadors de calor de doble envoltant. Intercanviadors de calor exterior.
  
Tema 22. Electrocirculadors. Justificació de la necessitat d'electrocirculador. Dimensionament dels electrocirculadors. Aïllament. Tipus d'aïllament i característiques tècniques. Espessor de l'aïllament. Dimensionament de l'aïllament.
  
Tema 23. Altres elements. Depòsit d'expansió. Manòmetre o hidròmetre. Vàlvula de seguretat i embut de desaigüe. Porgador i desairejador. Vàlvula antiretorn. Vàlvula de pas. Termòmetre i termòstat. Vàlvula de 3 i 4 vies. Resistències calefactores. Aixetes de buidatge.
  
Tema 24. Principis bàsics per a l'òptim aprofitament de l'energia solar tèrmica. Primer principi: captar el màxim possible de l'energia solar. Segon principi: consumir prioritàriament l'energia solar. Tercer principi: assegurar la correcta complementarietat entre l'energia solar i la convencional. Quart principi: no ajuntar l'energia solar amb la convencional. Conclusions.
  
Tema 25. Subconjunt de termotransferència. Circulació directa del ACS (sense intercanviador) entre els col·lectors i l'emmagatzematge.
  
Tema 26. Circulació per termosifó. Circulació del fluid caloportador primari per termosifó. Circulació forçada. Circulació del fluid caloportador primari per electrocirculació. Transferència de calor per mitjà d'un intercanviador.
  
Tema 27. Subconjunt captador. Camp de col·lectors. Subconjunt intercanviadors - emmagatzematge. Subconjunt d'energia de suport - emmagatzematge de ACS. Energia de suport situada en un segon acumulador alimentat pel primer. Escalfament de suport instantani situat després de l'acumulador d'aigua calenta solar.
  
Tema 28. Regulació de les instal·lacions solars. Dissenys. Regulació de col·lectors per regulació de temperatura diferencial sobre la bomba. Regulació de col·lectors per regulador de temperatura diferencial i vàlvula de commutació. Regulació de col·lectors per regulador de temperatura diferencial i vàlvula mescladora progressiva. Regulació de col·lectors per regulador de temperatura diferencial i vàlvula bypass progressiva. Regulació de col·lectors per regulador de temperatura diferencial sobre vàlvula bypass i mescladora progressiva. Muntatge en sèrie/paral·lel de col·lectors.
  
Tema 29. Circuits amb acumulador. Càrrega de sistemes amb dos acumuladors. Càrregues de sistemes amb diversos acumuladors. Descàrrega de diversos acumuladors. Muntatge de l'acumulador en bypass.
  
Tema 30. Conversió elèctrica. Electricitat fotovoltaica. La cèl·lula fotovoltaica. Altres procediments de conversió elèctrica. El panell solar. Característiques i tipus de panells fotovoltaics. Interconnexió de panells. Estructura de suport i ancoratge. Mecanismes de seguiment solar.
  
Tema 31. Components d'una instal·lació fotovoltaica. Acumuladors. Reguladors. Convertidors. Altres elements. Dimensionament d'un sistema fotovoltaic. Criteris de partida. Estudi de les necessitats a cobrir. Càlcul de la capacitat i determinació de l'acumulador. Càlcul de la potència dels panells.
  
Tema 32. Càlcul dels elements d'una instal·lació. Reguladors. Dimensionament del convertidor. Secció del conductor. Altres elements. Sistemes de connexió a la xarxa. Operacions de manteniment. Localització i reparació d'avaries. Seguretat elèctrica.
  
Grup III. Altres energies renovables
  
Tema 33. Aprofitament eòlic. El vent. Variacions cícliques de la velocitat del vent. Energia disponible del vent. Energia aprofitable del vent. Fórmula de Betz. Mapa eòlic.
  
Tema 34. Les màquines eòliques. Classificació segons l'orientació de l'eix de la màquina. Classificació segons la incidència del vent sobre la màquina. Classificació segons el tipus d'amarrament de les pales a la boixa.
  
Tema 35. L'aerogenerador. Parts principals: equip aerodinàmic. El perfil aerodinàmic. Pales: determinació d'esforços.
  
Tema 36. L'aerogenerador. Parts principals: equip mecànic. Sistemes d'orientació. Sistemes de regulació.
  
Tema 37. L'aerogenerador. Parts principals. Equip elèctric. Generadors de velocitat constant. Generadors de velocitat variable. Equips de condicionament de freqüència.
  
Tema 38. L'aerogenerador. Parts principals. Multiplicador. Torres i suports. Accessibilitat.
  
Tema 39. Instal·lacions no connectades a xarxa. Sistemes autònoms. Sistemes híbrids. Emmagatzematge de l'energia. Aplicacions
  
Tema 40. Concepte de biomassa. Naturalesa i tipus de biomassa segons la seua composició. Biomassa per a finalitats energètiques. Avantatges i inconvenients de la utilització de la biomassa. Fonts de biomassa.
  
Tema 41. Concepte de biocombustible. Aplicacions energètiques dels biocombustibles. Caracterització dels biocombustibles.
  
Tema 42. Obtenció dels biocombustibles sòlids. D'origen agrícola. D'origen industrial. D'origen forestal. Preparació dels biocombustibles sòlids.
  
Tema 43. Biocarburants (biocombustibles líquids). Bioolis vegetals. Bioetanol. Obtenció de biocombustibles per tractament termoquímics (Carbó vegetal, olis de piròlisi). Gasificació de la biomassa. Obtenció de biogàs per digestió anaeròbia.
  
Tema 44. Producció de calor i electricitat per mitjà de biomassa. Sistemes de combustió. Calderes i recuperadors de calor. Generació d'electricitat i cogeneració amb turbines de vapor. Producció d'electricitat amb biocombustibles líquids o gasosos.
  
Tema 45. Valoració energètica de residus sòlids urbans. Procés tèrmic i sistemes de recuperació de calor. Piròlisi. Gasificació. Control de contaminació. Producció d'energia a partir de productes de conversió biològica o química.
  
Tema 46. Recuperació d'energia en instal·lacions d'osmosi inversa d'alta pressió. Diversos sistemes de recuperació. Rendiment dels equips de recuperació.
  
Grup IV. Sistemes de gestió mediambiental
  
Tema 47. Introducció als sistemes de gestió mediambiental. El concepte de sistema de gestió mediambiental. Els beneficis potencials d'un sistema de gestió mediambiental. Els sistemes de certificació EMAS i ISO.
  
Tema 48. Reglament EMAS. Apartats. Nivells d'exigència. Àrees del Reglament EMAS no cobertes per la ISO 14858:1996. Àrees la correspondència de les quals ha de ser aclarida. Àrees fora de l'abast de la ISO 14194:1996 contingudes en els requisits de l'EMAS
  
Tema 49. Norma ISO 14400. Objecte i camp d'aplicació. Requisits del sistema de gestió mediambiental. Correspondències entre la Norma ISO 14055:1996 i la Norma JCD 8799.
  
Tema 50. Procés de certificació. Procés de certificació segons Norma ISO 14798:1996. Procés de certificació i registre, segons EMAS. Alternatives existents per a la certificació de sistemes de gestió mediambiental.
  
Tema 51. Antecedents de la implantació del Reglament EMAS i de la norma ISO 14349:1996. en l'àmbit del municipi de Gandia.
  
Grup V. Reutilització d'aigües residuals
  
Tema 52. Reutilització d'efluents. Aspectes a considerar en la planificació i reutilització d'aigües residuals. Opcions de reutilització. Possibles limitacions.
  
Tema 53. Aplicacions de les aigües residuals recuperades: reg agrícola i ornamental, usos industrials, recàrrega d'aqüífers, etc. Nivell de recuperació avançat amb combinació de processos.
  
Tema 54. Tractaments avançats d'aigües residuals per a recuperació. Eliminació de nitrogen i fòsfor. Eliminació d'inorgànics dissolts.
  
Tema 55. Tecnologies de membrana en la reutilització de fluents. Classificació dels processos de membrana. Desinfecció per membranes.
  
Tema 56. Desinfecció d'efluents. Tecnologies de desinfecció. Mecanismes dels desinfectants. Factors que afecten l'acció dels desinfectants. Desinfecció amb clor i els seus compostos. Desinfecció amb ultravioleta. Desinfecció amb ozó.
  
Tema 57. Estàndards i normes de reutilització d'aigua. Definició de normativa i recomanacions. Anàlisi de la normativa existent. Evolució previsible.
  
Tema 58. Tendències de futur en la reutilització. Globalització del cicle de l'aigua. Economia de la reutilització. Adaptació a l'entorn socioeconòmic.
  
Tema 59. La reutilització en la Llei d'Aigües (RD 1/2001, de 20 de juliol). La reutilització en el Reglament de Domini Públic Hidràulic (RD 849/1986, d'11 d'abril). Concessió - autorització de reutilització d'aigües depurades.
  
Tema 60. II Pla de Sanejament de la Comunitat Valenciana. Aspectes referents a la reutilització.